שיר של יום חולין

שיר של יום חולין הוא שיר שנודע בביצועה של הזמרת אילנית, שכתבה המשוררת והפזמונאית רחל שפירא והלחין יאיר רוזנבלום. השיר הגיע למקום הראשון במצעד השבועי של רשת ג' ולמקום התשיעי במצעד השנתי של תחנה זו לשנת ה'תשל"ו. כמו כן, השיר בגרסתה הגיע גם למקום ה-79 ב"מצעד של המדינה" לשנת 2009 (ה'תש"ע).

בסוף שנת 2019 פורסם על ידי אקו"ם כי הוא השיר המושמע ביותר בתחנות הרדיו בישראל בשני העשורים מאז שנת 2000.

בשנת 2023 דורג בעשירייה הפותחת במצעד ה-75 למדינת ישראל.<ref></ref>

== רקע ==
השיר נכתב במקור לפסטיבל "חגיגת הזמר העברי" שנערך במוצאי יום העצמאות ה'תשל"ו. באותה שנה לא נערך פסטיבל הזמר והפזמון, והפסטיבל התקיים במתכונת לא תחרותית, שבמסגרתה ביצע כל אמן שיר מוכר ושיר חדש. השיר הופיע באלבומה של אילנית,תקליט מס' 20 במקצב ברזילאי ובשירים נבחרים, ונחשב לאחד מלהיטיה הגדולים ביותר של הזמרת. הוא דורג במקום התשיעי במצעד הפזמונים העברי השנתי של רשת ג' לאותה שנה.<ref></ref>

== תוכן השיר ==
השיר מדבר על אהבת אישה לאיש. זוהי אהבה צנועה, פשוטה, לא צעקנית ולא חגיגית. אהבה שבשגרה, כפי שמרמז שמו של השיר: "שיר של יום חולין". למעשה, המילה "אהבה" מופיעה בשיר רק באופן אחד, לאחר מילת תנאי ("אִם יש בי אהבה") ובאופן שאינו מוחצן ("אם יש בי אהבה היא תאמֵר בשקט").

בשיר שלושה בתים. כבר בבית הראשון נראה כי הקשר בין הדוברת לבן זוגה הוא קשר של שגרה, כמעט של ברירת מחדל. "ניסינו לעזוב, אבל אני יודעת/ אנחנו נשארים שנה אחר שנה".

בבית השני מתארת הדוברת את ניסיונותיה להגיע אל בן זוגה. "אני למענך כל בוקר מלקטת/ פרטים קטנים, שמחות קטנות של יום חולין". נראה כי יש לדוברת ספקות, האם ניסיונותיה יעילים, האם יש בהם טעם, והיא שואלת "האם אתה משיב, האם אתה עונה לי?"

הבית השלישי הוא בית של השלמה. נראה כי למרות השגרה, היעדר הניצוצות, ההתלבטויות, עדיין יש קשר רגשי עז בין הדוברת לבן זוגה. היא משלימה עם רגשותיה ועם המצב, עם העובדה שרגשותיה יכולים להתבטא גם בשגרה:
:"יום החולין הזה הוא יום שיש בו חסד
:ובחסדו שורות אליך נכתבות
:קח את ידי עכשיו, עשני מפויסת
:ביום חולין כזה דרכינו מצטלבות."

== גרסאות כיסוי ==
השיר זכה למספר רב של גרסאות כיסוי. בשנת 1998 הוציאה הזמרת ירדנה ארזי את אלבום האוסף "יש ונדמה", ובו נכללה גרסת דואט של השיר שהיא מבצעת עם הזמר אבי פרץ.<ref></ref> באותה השנה, הקליטו גבי ברלין ומיכל טל גרסת כיסוי של השיר שנכללה באלבום "שירים הם חברים".<ref></ref> בשנת 2004 ביצעה הזמרת שרית חדד גרסת כיסוי לשיר במסגרת שידורי ההתרמה של ארגון לתת (וגרסתה לשיר הגיעה למקום ה-27 במצעד השבועי של רשת ג'). הגרסה נכללה באלבום האוסף שלה "האוסף השקט". גרסה נוספת היא של הזמר מאור כהן, שיצאה בשנת 2008 במסגרת הפרויקט "עבודה עברית – מחווה ל-60 שנות יצירה מקורית".<ref></ref> גרסה זו זכתה למספר השמעות רב, ואף זכתה במקום ה-21 במצעד השבועי של רשת ג', במקום ה-15 במצעד העברי השנתי בגלגלצ, ובמקום ה-21 במצעד המקביל ברשת ג'. לקראת יום הזיכרון תשפ"א יזמה משטרת ישראל גרסה חדשה, המבוצעת על ידי בני משפחה של שוטרים שנפלו על משמרתם, מלווים, בין היתר, על ידי שוטרות מנגנות בחליל צד ובכינור.<ref></ref> בשנת 2015 פורסמה גרסתו הרשמית של עמיר בניון.<ref></ref> בשנת 2016 ביצעו ארזי והגבעטרון את "שיר של יום חולין" וכללו אותו באלבום ההופעה "הוי ארצי מולדתי – המופע המשותף".<ref></ref> ביולי באותה השנה, במלאת 40 שנים למבצע יונתן (אנטבה), ביצעה יובל דיין את השיר במסגרת הטקס הממלכתי שנערך בירושלים.<ref></ref> בשנת 2017, במלאת 70 שנים לאילנית, ביצעה עמה אייל גולן את השיר בהיכל התרבות בראשון לציון.<ref></ref>

בשנת 2018 ביצעה אודהליה ברלין את השיר במסגרת המופע "אוחילה".<ref></ref> בשנת 2019 הקליטו פיטר רוט ומאור כהן את השיר במסגרת מופע בשידור חי שאירע בגלגלצ.<ref></ref> בשנת 2020 ביצעה עינת שרוף את השיר במסגרת "ישראל מחוברת" של אקו"ם שאירע בנמל תל אביב.<ref></ref> שרוף ביצעה את השיר בהופעה חיה בקיסריה מספר שנים קודם לכן.<ref></ref> בשנת 2022 הקליטה אילנית ביחד עם דיין את השיר וביצעו אותו יחדיו במסגרת הופעה ששודרה ברשת 13.<ref></ref>

=== בתוכניות מציאות ===
השיר בוצע מספר פעמים על ידי מתמודדים בתוכניות מציאות. בשנת 2006 בעונתה הרביעית של תוכנית הטלוויזיה "כוכב נולד" בוצעה גרסת דואט על ידי זהבית פסי ומאור פיניה,<ref></ref> בשנת 2012 בעונה הראשונה של תוכנית הטלוויזיה "The Voice ישראל" על ידי עומר טל,<ref></ref> בשנת 2014 בעונה השלישית של "The Voice ישראל" על ידי ירדן פרץ,<ref></ref> ובשנת 2021 בתוכנית "הכוכב הבא ולתת - דואט בהפתעה" על ידי שי המבר ואגם בוחבוט.<ref></ref>

=== בסדרות טלוויזיה ובהצגות ===
השיר בוצע מספר פעמים על ידי השחקנים בסדרות טלוויזיה ובהצגות שונות. בשנת 2018 בהצגה "מיקה שלי" בוצעו על ידי שחקני ההצגה. השיר בביצוע אילנית הושמע בסיום הפרק האחרון של הסדרה "גוף שלישי" ששודרה בקשת 12.<ref></ref>

== קישורים חיצוניים ==

* 
* [http://www.youtube.com/watch?v=_Sx3he4ABw0&feature=player_embedded ביצועה של אילנית לשיר], ערוץ OldIsraeliSongs ביוטיוב
* 
* 
* 

== הערות שוליים ==

קטגוריה:שירי 1976
קטגוריה:שירי אילנית
קטגוריה:שירי שרית חדד
קטגוריה:שירים בעברית
קטגוריה:שירים שנכתבו על ידי רחל שפירא
קטגוריה:שירים שהולחנו על ידי יאיר רוזנבלום
קטגוריה:סינגלים בהוצאת הד ארצי